Komisijos ataskaita Tarybai ir Europos Parlamentui - Ypatingasis Administracinis Kinijos Regionas Makao: 2008 m. metinė ataskaita /* KOM/2009/0085 galutinis */





[pic] | EUROPOS BENDRIJŲ KOMISIJA | Briuselis, 26.2.2009 KOM(2009) 85 galutinis KOMISIJOS ATASKAITA TARYBAI IR EUROPOS PARLAMENTUI Ypatingasis Administracinis Kinijos Regionas Makao: 2008 m. metinė ataskaita KOMISIJOS ATASKAITA TARYBAI IR EUROPOS PARLAMENTUI Ypatingasis Administracinis Kinijos Regionas Makao: 2008 m. metinė ataskaita Santrauka Praėjus devyneriems metams po Makao perdavimo Kinijai, Makao skirtas „vienos šalies ir dviejų sistemų“ principas įgyvendinamas gerai, jis padeda išsaugoti Makao savitą visuomenę, gyvenimo būdą, teisinę valstybę ir pagrindines laisves. 2008 m. dėl abiejų pusių pragmatiško požiūrio bendradarbiavimas su ES sustiprėjo. ES Verslo informavimo programa šis bendradarbiavimas bus dar labiau sustiprintas. Nuo 2002 m. Makao ekonomika labai atsigavo dėl liberalizuoto ir suklestėjusio lošimo namų sektoriaus ir dėl privilegijuotos prieigos prie žemyninės Kinijos rinkų, tačiau dabar šalies ekonomikai didelį pavojų kelia pasaulinė finansų krizė. YAKR Makao Vyriausybė puikiai suvokia jos laukiančius uždavinius socialiniame, administraciniame ir aplinkos sektoriuose. Remiantis šiais uždaviniais formuojama darbotvarkė bendriems veiksmams su kaimyninėmis šalimis Judziango upės deltos regione, nuo šių uždavinių taip pat priklauso tarptautiniai ryšiai, visų pirma Makao bendradarbiavimas su ES. Įžanga Praėjo devyneri metai nuo to, kai Makao tapo Ypatinguoju Administraciniu Kinijos Liaudies Respublikos Regionu. 1999 m. Komisija įsipareigojo rengti metines ataskaitas dėl pasiekimų Ypatingajame Administraciniame Kinijos Regione (YAKR) Makao. Ši ataskaita apima 2008 m. Makao susijungimas su žemynine Kinija yra grindžiamas „vienos šalies, dviejų sistemų“ principu, įtvirtintu Makao Pagrindiniame įstatyme, kurį 1993 m. priėmė Kinijos Liaudies Respublikos Nacionalinis liaudies kongresas. Pagrindiniame įstatyme užtikrinama, kad ankstesnė Makao sistema, verslo aplinka, teisinė valstybė, pagrindinių teisių ir laisvių apsauga nebus keičiami 50 metų. Šio principo toliau sėkmingai laikomasi YAKR Makao. Politiniai ir ekonominiai pokyčiai 2008-ieji Ypatingajam Administraciniam Kinijos Regionui Makao buvo sunkūs metai, nepaisant to, kad liberalizavus lošimų tvarką ekonomikos augimas per pastaruosius penkerius metus vidutiniškai buvo daugiau kaip 20 %. Dėl lošimo namų sektoriaus paskatinto ekonomikos pakilimo Makao tapo vienu turtingiausių Azijos regionų. 2007 m. vienam gyventojui tenkantis BVP (36 357 USD) daugiau negu du kartus viršijo 2003 m. BVP (17 805 USD). 2008 m. pirmąjį ketvirtį Makao ekonomika dėl didelių įplaukų iš lošimo sektoriaus (du trečdaliai BVP) išaugo 33 %. Tačiau augimas per antrą ir trečią ketvirtį sulėtėjo ir buvo atitinkamai 22 % ir 11 %. Užbaigus didelius statybų projektus taip pat sumažėjo investicijų statybų ir įrenginių sektoriuose. Prekių eksportas toliau mažėjo dėl vangesnės prekybos tekstilės gaminiais, kurių eksportas iki šiol sudaro apie 60 % viso Makao eksporto. Dėl lošimų sektoriuje sukurtų darbo vietų Makao ekonomikoje užtikrintas visiškas užimtumas (2008 m. trečiąjį ketvirtį nedarbo rodiklis buvo 3,1 %). Tačiau dėl didelio ekonomikos augimo darbo rinkoje atsirado įtampa, ypač trūko kvalifikuotos darbo jėgos. Tai paskatino įmones ieškoti darbuotojų užsienyje, dėl to atsirado darbuotojų nerezidentų srautas. Infliacijos rodiklis didžiąją metų dalį buvo aukštas – apie 8–9 %. Nekilnojamojo turto kainos ir nuomos mokesčiai augo daug greičiau nei atlyginimai. YAKR Makao Vyriausybei kilo sunkumų užtikrinant kainų stabilumą, todėl pradėta mokėti išmokas ir vykdyti socialines programas, įskaitant reformas sveikatos apsaugos ir švietimo srityse, kad mažas pajamas gaunantiems asmenims būtų sumažinta našta. Makao lošimo namų sektoriuje po sparčios plėtros prasidėjo prisitaikymo etapas. 2008 m. balandžio mėn. Makao Vyriausybės vadovas Edmund Ho pranešė apie lošimo licencijų ir naujų sklypų lošimo namų statybai įšaldymą. Šiuo metu Makao išduotos šešios lošimo licencijos ir, pasak Edmund Ho, šis licencijų skaičius nebus didinamas „ilgą laiką“. Siekdama sumažinti nuožmią lošimo namų operatorių konkurenciją, rugpjūčio mėn. Makao Vyriausybė priėmė teisės aktą, kuriuo nustatytos tarpininkams (lošėjų grupių kelionių organizatoriams), pritraukiantiems didžiąją dalį VIP klientų (iš kurių gaunama apie 70 % visų įplaukų lošimo sektoriuje), mokamų komisinių ribos. Kinija toliau daro didelę įtaką Makao ekonomikos vystymuisi, nes Ypatingojo Administracinio Regiono lošimo ir turizmo sektoriai, kurie yra Makao ekonomikos pagrindas, labai priklauso nuo žemyninės Kinijos turistų. Pekinui susirūpinus sparčiu Makao ekonomikos augimu centrinė vyriausybė palaipsniui 2008 m. birželio ir rugsėjo mėn. sugriežtino Makao turistinių vizų išdavimo tvarką žemyninės Kinijos gyventojams. Pasaulinė finansų krizė neigiamai paveikė naujų lošimo namų ir viešbučių statybos Makao finansavimą. Kai kurie didžiausi Makao lošimo namų statytojai dėl finansavimo sunkumų sustabdė naujus projektus arba atidėjo investicijų planus. Dėl to tūkstančiai darbuotojų neteko darbo, ir iš karto pastebėtas tiesioginis poveikis Makao ekonomikai. Todėl Makao stengiasi diversifikuoti ekonomiką plėtodamas ne tik lošimo sektorių, bet ir su renginiais ir parodomis susijusią veiklą. Siekdama padėti turizmo ir viešojo maitinimo sektoriams YAKR Makao Vyriausybė rugpjūčio mėn. panaikino vynui ir visiems alkoholiniams gėrimams taikomą vartojimo mokestį. Siekiant sumažinti energijos kainų kilimą taip pat panaikintas kuro mokestis. 2003 m. Makao ir žemyninė Kinija pasirašė pagrindų susitarimą, vadinamąjį „Glaudesnės ekonominės partnerystės susitarimą“ (toliau – GEPS), kuris panašus į Honkongo ir žemyninės Kinijos susitarimą. Nuo įgyvendinimo pradžios 2004 m. iki 2008 m. birželio mėn. 346 Makao paslaugų sektoriaus įmonės pasinaudojo GEPS. Susitarimas buvo naudingiausias logistikos ir susisiekimo sektoriams, taip pat renginių ir parodų, vadybos konsultacijų, statybų ir platinimo paslaugų sektoriams. Tačiau susitarimo nauda prekyba besiverčiančioms įmonėms buvo ribota. Makao ir toliau atlieka svarbų tarpininko vaidmenį Kinijai palaikant tarptautinius santykius su Portugalija ir portugališkai kalbančiomis šalimis. Šiuo požiūriu pastebimas padidėjęs susidomėjimas portugalų kalba ir Portugalijos paveldu. Pagrindinė šio susidomėjimo priežastis – tvirtesni Kinijos ryšiai su Brazilija ir portugališkai kalbančiomis Afrikos šalimis. Taip pat pastebėtas išaugęs žemyninės Kinijos studentų, lankančių Makao aukštąsias mokyklas, skaičius. 2008 m. lapkričio 11 d. savo metiniame politiniame pranešime Makao Vyriausybės vadovas Edmund Ho pareiškė, kad jo prioritetas 2009 m. – užtikrinti Makao ekonomikos stabilumą pasaulinio ekonominio sunkmečio metu. Jis pranešė apie 10,2 mlrd. MOP (1 mlrd. EUR) vertės investicijų planą, apimantį darbus viešosios infrastruktūros srityje, įskaitant paveldo objektų tobulinimus ir socialinius būstus. Taip pat pasiūlyta įvairių pagalbos priemonių gyventojams ir mažoms bei vidutinėms įmonėms, įskaitant subsidijas naujai statomiems namams, išmokas su būstu susijusioms sąskaitoms apmokėti, atleidimą nuo pajamų mokesčių, gyventojams skirtas grynųjų pinigų išmokas, neviršijančias 5 000 MOP (apytiksliai 500 EUR). 2008 m. spalio 22 d. Vyriausybės vadovas Edmund Ho pranešė apie ketinimus įgyvendinti su nacionaliniu saugumu susijusius teisės aktus pagal Pagrindinio įstatymo 23 straipsnį. Pagal 23 straipsnį reikalaujama, kad YAKR Makao savarankiškai įgyvendintų teisės aktus, kuriais būtų „uždrausta bet kokia veikla, kuria išduodama valstybė ar siekiama atsiskyrimo, kurstoma maištauti (ir) vykdoma ardomoji veikla prieš Kinijos Liaudies Respublikos centrinę vyriausybę arba vagiamos valstybės paslaptys, taip pat uždrausti užsienio politinėms organizacijoms arba institucijoms vykdyti politinę veiklą regione, uždrausti užsienio politinėms organizacijoms arba institucijoms užmegzti ryšius su užsienio politinėmis organizacijoms arba institucijomis“. Vyriausybės vadovas Edmund Ho pradėjo 40 dienų (t. y. iki 2008 m. lapkričio 30 d.) viešąsias konsultacijas dėl nacionalinio saugumo įstatymo, kad įstatymų leidybos institucija jį patvirtintų iki vyriausybės vadovo kadencijos pabaigos – 2009 m. gruodžio 19 d. Į nacionalinio saugumo įstatymą įtraukti septyni nusikaltimai: veiksmai, kuriais siekiama išduoti, atsiskirti, kurstoma maištauti ir vykdoma ardomoji veikla prieš centrinę vyriausybę, ir vagiamos valstybės paslaptys. Europos Komisija viliasi, kad Pagrindiniame įstatyme įtvirtintų pagrindinių laisvių ir teisių apsauga nenukentės dėl nacionalinio saugumo įstatymo, kuris dabar svarstomas įstatymų leidybos institucijos. Makao teismų ir teisėsaugos tarnybų veiklos rezultatai ir toliau yra geri. Tai patvirtinta 2008 m. sausio 30 d., kai buvęs transporto ir viešųjų darbų sekretorius Ao Man-long pripažintas kaltu už milijonų MOP vertės kyšių ėmimą ir piktnaudžiavimą įgaliojimais padedant statytojams gauti statybų sutartis. Jis nuteistas kalėti 27 metus. Vyriausybės vadovas pareiškė, kad nuosprendis teisingas ir kad „teismas nuosprendį priėmė laikydamasis įstatymų“. 2008 m. taip pat vyko nemažai protestų, nors ne tokių masinių kaip 2007 m. gegužės 1 d. protestas, kuris baigėsi riaušėmis demonstracijos dalyviams susirėmus su policija. Protestai buvo taikaus pobūdžio, vyriausybė raginta gerinti žmonių kasdienį gyvenimą ir, padaugėjus darbuotojų nerezidentų, pirmenybę įsidarbinant teikti vietos gyventojams. ES ir Makao bendradarbiavimas Makao toliau lieka svarbiu ES partneriu. Regione yra svarbių Europos paveldo objektų, be to, sutampa vertybės ekonomikos, aplinkos, švietimo ir kultūros srityse. ES ir Makao santykių plėtojimo pagrindas – 1992 m. Komisijos ir Makao pasirašytas prekybos ir bendradarbiavimo susitarimas. Kasmet pagal šį pagrindų susitarimą vykstantis Jungtinio komiteto posėdis 2008-aisiais atidėtas iki 2009 m. vasario mėn. ES ir Makao dvišalės prekybos prekėmis mastas toliau mažėjo dėl mažėjančio drabužių importo iš Makao pasibaigus Susitarimo dėl tekstilės gaminių ir drabužių galiojimui. Per pirmuosius devynis 2008 m. mėnesius importas iš Makao sumažėjo maždaug 48 % – iki 190 mln. EUR. ES eksportas į Makao taip pat sumažėjo 10,2 % – iki 131 mln. EUR. Europos Komisijos komunikatas „Europos Sąjunga, Honkongas ir Makao: bendradarbiavimo galimybės 2007–2013 m.“ toliau lieka pagrindiniu ES bendradarbiavimo su Makao politiniu pagrindu. Komunikate iškelta svarbių tikslų stiprinti ES ir Makao santykius įtvirtinant ir plečiant bendradarbiavimą šiose septyniose pagrindinėse srityse: prekybos ir muitų, finansų, žmonių tarpusavio ryšių, transporto, aplinkos, sveikatos apsaugos ir maisto saugos. Šių septynių sričių politikos priemonių, dėl kurių susitarta, ir bendradarbiavimo reguliavimo srityje priemonių įgyvendinimą paskatino 2008 m. Honkongui ir Makao skirta „Europos Sąjungos verslo informavimo programa“, pagal kurią iki 2011 m. vyks teminiai renginiai. Minėtos programos tikslas – didinti supratimą ir dalytis žiniomis bei gerąja praktika Makao ir Europos Sąjungai bendradarbiaujant tokiose srityse kaip prekyba ir investicijos, standartai, intelektinė nuosavybė, aplinka, transportas ir logistika, sveikatos apsauga, maisto ir produktų sauga. 2008 m. rugpjūčio mėn. paskelbtas kvietimas teikti pasiūlymus; sutartis pasirašyta su Europos prekybos rūmų Honkonge valdomu konsorciumu aktyviai dalyvaujant Makao, būtent Makao prekybos ir investicijų skatinimo institutui ir Makao Europos studijų institutui. 2008 m. gruodžio mėn. Makao pasirašyta Verslo informavimo programa turėtų būti pradėta vykdyti 2009 m. pradžioje. YAKR Makao Vyriausybei didelį susirūpinimą kelia aplinkos klausimai, kuriems bus skiriama daug dėmesio bendradarbiaujant pagal Europos Sąjungos verslo informavimo programą. Makao valdžios institucijos telkia pastangas vandens sūrumo problemai spręsti, energijos naudojimo efektyvumui didinti ir visuomenės informuotumui apie aplinkos apsaugą skatinti. Be to, Makao stengiasi stiprinti savo vaidmenį Judziango upės deltos regionui ir ES keičiantis patirtimi sprendžiant aplinkos problemas. Komisija pastebėjo, kad YAKR Makao Vyriausybė skyrė daug išteklių tarptautinio bendradarbiavimo aplinkos srityje forumui ir parodai organizuoti, informuotumui apie aplinkos apsaugos klausimus tarptautiniu mastu didinti ir Makao visuomenės vystymuisi skatinti. 2008 m. balandžio mėn. Makao vykusiame tarptautiniame aplinkos ir bendradarbiavimo forume bei parodoje dalyvavo Europos Komisija ir valstybės narės. Antras forumas numatytas 2009 m. ES ir Makao bendradarbiavimas plėtojamas keliuose sektoriuose. Siekdamas stiprinti viešąjį administravimą, įtvirtinti patirtį teisės ir teismų srityje, Makao pasiūlė Komisijai pradėti antrą ES ir Makao bendradarbiavimo teisės srityje programos etapą, 2007 m. sėkmingai užbaigus pirmą etapą. 2008 m. sausio mėn. aukšti Komisijos pareigūnai ir Makao finansų sekretorius Francis Tam užmezgė ryšius siekdami ištirti būdus bendradarbiauti santaupų apmokestinimo srityje. Komisija ir valstybės narės bendrai atstovavo ES Makao tarptautinėje mugėje 2008 m. spalio mėn., įrengusios daug dėmesio sulaukusį ES paviljoną. Dalyvaudama gegužės mėn. surengtoje Jean Monnet konferencijoje, Komisija taip pat rėmė Jean Monnet profesūrą Makao universitete. Ateities perspektyvos 2009 m. bus svarbūs YAKR Makao. Bus paminėtos dešimtosios Makao perdavimo Kinijos Liaudies Respublikai metinės. 2009 m. taip pat numatyti įstatymų leidėjų ir vyriausybės vadovo rinkimai. Tai bus svarbus žingsnis Makao rinkimų procese. Visuotinių rinkimų klausimas Makao (priešingai nei Honkonge) nėra prieštaringas. Priešingai nei Honkongo Pagrindiniame įstatyme, Makao Pagrindiniame įstatyme nenumatyta, kad visuotinių rinkimų įvedimas yra pagrindinis konstitucinės raidos tikslas. Tačiau jame numatyta galimybė pakeisti vyriausybės vadovo ir įstatymų leidėjų rinkimo metodą. 2008 m. vasario mėn. Administracijos ir teisingumo sekretorė Florinda Chan pasiūlė Makao rinkimų įstatymų pataisas. Šiais pakeitimais siekiama optimizuoti rinkėjų registravimo tvarką ir kovoti su korupcija. Tačiau galimybė rengti visuotinius rinkimus arba didinti tiesiogiai renkamų įstatymų leidėjų skaičių nebuvo numatyta. Florinda Chan nurodė, kad šių pakeitimų tikslas – supaprastinti rinkimų procesą, ir pabrėžė, kad demokratijos vystymas nebūtinai reiškia daugiau įstatymų leidėjų postų. Siūlomi pakeitimai atitinka Vyriausybės vadovo Edmund Ho 2008 m. metinio politinio pranešimo, skaityto 2007 m. lapkričio mėn., teiginius, taip pat paaiškinimą, kad tiesioginių rinkimų nebus galima įvesti 2009 m. arba netrukus po 2009 m. Komisija ragina YAKR Makao imtis priemonių labiau atstovaujamam rinkimų procesui užtikrinti. Edmund Ho, pirmasis ir vienintelis YAKR Makao Vyriausybės vadovas nuo perdavimo Kinijai, kadenciją baigs 2009 m. pabaigoje. Iki tol jis turės spręsti, kaip išlaikyti Makao ekonomikos stabilumą per pasaulinį ekonominį sunkmetį ir išsaugoti Makao kaip turizmo centro Azijoje poziciją. 2009 m. ES ir Makao bendradarbiavimas bus toliau tęsiamas siekiant spręsti aplinkos klausimus, pvz., vandens, oro taršos, atliekų tvarkymo problemas, įtvirtinti administracinį ir teisinį pagrindą, stiprinti žmonių tarpusavio ryšius ir populiarinti Makao kultūros paveldą. Komisija toliau nuodugniai stebės Makao institucijų, ekonomikos ir visuomenės pokyčius ir rems „vienos šalies, dviejų sistemų“ principo įgyvendinimą.